**Səmədov Qoca Çərkəz oğlu** (13 oktyabr 1959, Yevlax) — Yevlax Şəhər İcra Hakimiyyətinin 2011–2019 illər arasında başçısı.

Həyatı
------

Qoca Səmədov 13 oktyabr 1959-cu ildə Yevlax şəhərində anadan olmuşdur. 1966–1976-cı illərdə M. Ə. Sabir adına 2 saylı şəhər orta məktəbində təhsil almışdır. 1976–1977-ci illərdə Yevlax şəhər 7№-li Səyyar Mexanikləşmiş dəstədə və Azərittifaqın Yevlax tədarük bazasında fəhlə işləmişdir. 1977-ci ildə Ç. İldırım adına Azərbaycan Politexnik İnstitutunun Gəncə filialına daxil olmuş, 1982-ci ildə Azərbaycan Texnologiya İnstitutunu bitirərək mühəndis–texnoloq ixtisasına yiyələnmişdir.

1982-ci ildə Şəki şəhəri İpək kombinatında sahə ustası kimi əmək fəaliyyətinə başlamışdır. 1982–1984-cü illərdə ordu sıralarında xidmət etmişdir. 1985–1996-cı illərdə Azərittifaqın Yevlax tədarük bazasında tədarükçü, 1996–2004-cü illərdə Yevlax rayonundakı "Qafqaz" Kooperativinin sədri işləmişdir.

2004–2005-ci illərdə Yevlax şəhər 1 saylı Mənzil Təmir İstismar sahəsinin rəisi vəzifəsində çalışmışdır. 2005–2006-cı illərdə Yevlax şəhər İcra Hakimiyyəti Başçısının şəhər təsərrüfatı üzrə müavini, 2006–2011-ci illərdə Yevlax şəhər İcra Hakimiyyəti Başçısının I müavini vəzifəsində işləmişdir. Azərbaycan Respublikası Prezidentinin 18 fevral 2011-ci il tarixli 1345 saylı Sərəncamı ilə Yevlax şəhər İcra Hakmiyyətinin başçısı vəzifəsinə təyin olunmuşdur.

2019-cu il Azərbaycan Respublikasının ictimai-siyasi həyatında fəal iştirakına görə 3-cü dərəcəli "Vətənə xidmətə görə" ordeni ilə təltif olunub.

2004-cü ildən Yeni Azərbaycan Partiyasının üzvüdür. 

Evlidir. 2 övladı var.

### Həbsi

2019-cu il dekabrın 19-da Qoca Səmədov Dövlət Təhlükəsizliyi Xidmətinin keçirdiyi xüsusi əməliyyat nəticəsində saxlanılıb. O, icra başçısı işlədiyi müddətdə dövlət büdcəsini talamaqda, işsiz vətəndaşların ictimai işlərə cəlb edilməsi üçün ayrılan külli miqdarda əmək haqlarını ələ keçirməkdə, adı müxtəlif işlərdə rəsmiləşdirilən 133 Yevlax sakinin adına açılmış əmək haqqı kartlarından 236.000 manat dövlət vəsaiti mənimsənilməkdə, habelə abadlıq adı altında yüz minlərlə manat büdcə vəsaitini "otkat" şəklində geri almaqda günahlandırılır.

DTX-nın həbslə bağlı yaydığı məlumata görə, sabiq icra başçısı 2017–2019-cu illərdə dövlət büdcəsindən ayrılmış vəsaitlər hesabına Yevlax şəhərində abadlıq adı ilə müxtəlif şirkətlərin hesablarına köçürülmüş 616.000 manat vəsaiti nağdlaşdıraraq mənimsəyib. Hətta şəhid ailələri və müharibə əlillərinə yardım Fonduna könüllü ödəmə adı altında icra strukturlarından yığılan pulun da bir hissəsini ələ keçirib. Keçmiş icra başçısı üst-üstə 1 milyon manata qədər vəsaiti mənimsəməkdə şübhəli bilinir.

İstinadlar
----------

1. ↑  "Q.Ç.Səmədovun Yevlax Şəhər İcra Hakimiyyətinin başçısı təyin edilməsi haqqında AZƏRBAYCAN RESPUBLİKASI PREZİDENTİNİN SƏRƏNCAMI". 2018-05-16 tarixində arxivləşdirilib. İstifadə tarixi: 2015-12-27.
2. ↑  "Yedi, taladı, rayonu dağıtdı…". 2019-12-20 tarixində arxivləşdirilib. İstifadə tarixi: 2019-12-20.

| ⛭Yevlax şəhərinin və Yevlax rayonunun rəhbərləri |
| --- |
| Azərbaycan SSR | 

|  |  |
| --- | --- |
| Rayon Partiya Komitəsininbirinci katibləri | 
* Ağahüseyn Əlihüseynov (1937)
* Rza İsmayılov (1937–1939)
* Ələkbər Eminov
* Məmməd Pənahov (1952–)
* Məmməd Məmmədov (1957–1960)

 |
| Şəhər Partiya Komitəsibirinci katibləri | 
* Kamal Abdullayev (1965–1975)
* Elman Tağıyev (1975–)
* Sabir Yaqubov (1985–1988)
* Murad Aşurov (–1991)

 |
| Rayon Xalq Deputatları Sovetiİcraiyyə Komitəsinin sədrləri | 
* İbrahim Əhmədov (1960–)
* Rafiq Nəsibov (1989–1991)

 |
| Şəhər Xalq Deputatları Sovetiİcraiyyə Komitəsinin sədrləri | 
* Murad Aşurov

 |

 |
| AzərbaycanRespublikası | 

|  |  |
| --- | --- |
| Şəhər İcra Hakimiyyətibaşçıları | 
* Ramiz Əhmədov (–1992)
* Rafiq Həsənov (1992–1993)
* Rafiq Nəsibov (1993–1999)
* Ələkbər Səlimov (1999–2004)
* Elmar Vəliyev (2004–2011)
* Qoca Səmədov (2011–2019)
* Anar Tağıyev (2019–)

 |

 |
| *Qeyd 1: Yevlax rayonu 20 fevral 1935-ci ildə təşkil edilmişdir. 1 fevral 1939-cu ildə Yevlaxa şəhər statusu verilmişdir. 4 yanvar 1963-cü ildə Yevlax rayonu ləğv edilərək Qasım İsmayılov rayonuna birləşdirilmişdir. Həmçinin Yevlax şəhəri mərkəz olmaqla Yevlax Şəhər Soveti və Naftalan Qəsəbə Sovetinin daxil olduğu Yevlax sənaye rayonu da təşkil edilmişdir. Eyni tarixdə Yevlax şəhəri respublika tabeli şəhərə çevrilmişdir. 6 yanvar 1965-ci ildə Yevlax sənaye rayonu ləğv edilmiş, əvəzinə yenidən Yevlax rayonu təşkil edilmişdir.Qeyd 2: 9 mart 1966-ci ildə Yevlax sənaye rayonuna xidmət etmiş Yevlax Şəhər Soveti və Yevlax Rayon Soveti vahid Yevlax Şəhər Soveti adı altında birləşdirilmişdir. Bu tarixdən Yevlax rayonu və Yevlax şəhərinə Yevlax Şəhər Soveti xidmət göstərmişdir. 1991-ci ildən etibarən isə Yevlax Şəhər İcra Hakimiyyəti həm Yevlax rayonuna, həm də Yevlax şəhərinə xidmət göstərir.Qeyd 3: Xalq Deputatları Soveti 1977-ci ilədək Zəhmətkeş Deputatları Soveti adlanmışdır. 29 noyabr 1991-ci ildə Yevlax rayon və Yevlax şəhər xalq deputatları sovetləri vahid Yevlax Şəhər Xalq Deputatları Soveti adı altında birləşdirilmişdir.* |